מס' פנימי: 477649
הכנסת התשע-עשרה

יוזמים:      חברי הכנסת	דב חנין
					מוחמד ברכה
					חנא סוייד
					עפו אגבאריה

					פ/49/19			

הצעת חוק העונשין (תיקון – ביטול העבירה על העלבת עובד ציבור), התשע"ג–2013

ביטול סעיף 288	1.	בחוק העונשין, התשל"ז–1977, סעיף 288 – בטל.	

דברי הסבר
הצעה זו נועדה לבטל את סעיף 288 לחוק העונשין, התשל"ז–1977, שקובע: "המעליב בתנועות, במילים או במעשים, עובד הציבור, או דיין או פקיד של בית דין דתי או חבר ועדת חקירה לפי חוק ועדות חקירה, התשכ"ט– 1968, כשהם ממלאים תפקידם או בנוגע למילוי תפקידם, דינו – מאסר שישה חודשים".
מדינה דמוקרטית אינה יכולה להרשות לעצמה שסעיף אנכרוניסטי זה ישרוד בספר החוקים שלה, ובוודאי שלא ייאכף. 
כאשר מדובר בחופש הביטוי, יש ערך רב, לביקורת על השלטון, לסוגיו. 
חופש הביטוי אינו ערך מוחלט, הוא ערך חשוב, שיכולות להיות סיבות טובות להגביל אותו באיסורים פליליים, כשמדובר, למשל, במקרים נדירים של סכנה ממשית לפגיעה בביטחון המדינה, בסדר הציבורי, או ברגשותיהם של מיעוטים ומגזרים.
אך כאשר יש באיזשהו ביטוי ערך רב – ומנגד – קיימת אפשרות בדבר פגיעה שעשויה להיגרם, שאינה חמורה – יש להעדיף את חופש הביטוי.
לא ניתן להגן על אמון הציבור, על ידי השתקה, או על ידי הפעלת איסורים פליליים, על ידי העמדת אנשים לדין על דברי ביקורת שהם השמיעו כלפי עובדי ציבור, ועובדי הציבור נעלבו.
לא יתכן, שגם כשהפרסום המעליב, לא נועד להעליב, אלא נעשה מתוך כוונה להצביע על ליקוי ולהביא לתיקונו, עובדה זו, אינה פוטרת מאחריות פלילית לעבירה זו, אם באופן אובייקטיבי, יש בתוכן הפרסום כדי להעליב.
לא יתכן, שהאיסור על העלבת עובד ציבור, יגן, להלכה, על עובדי ציבור, ובכלל זה, גם על אנשי ציבור, מפרסמים פוגעים ומעליבים, מעל ומעבר להגנה שנותן חוק "איסור לשון הרע" לכל האזרחים. 
מוצע לבטל את המצב האבסורדי שנוצר, אשר בו דווקא הביקורת על אישי ציבור ועובדי ציבור, מוגבלת יותר מהביקורת על אזרחים שאינם עובדי ציבור, ולכן יש להוציא את סעיף 288 מספר החוקים. 
הצעות חוק זהות הונחו על שולחן הכנסת החמש-עשרה על ידי חבר הכנסת יורי שטרן וקבוצת חברי הכנסת (פ/1699; פ/3754) ועל ידי חברת הכנסת זהבה גלאון (פ/1565), על שולחן הכנסת השש-עשרה על ידי חברת הכנסת זהבה גלאון (פ/229) ועל ידי חברי הכנסת יורי שטרן ומיכאל נודלמן (פ/39), על שולחן הכנסת השבע-עשרה על ידי חברי הכנסת זהבה גלאון (פ/55/17) ועל ידי חבר הכנסת גדעון סער (פ/2306/17), ועל שולחן הכנסת השמונה-עשרה על ידי חבר הכנסת דב חנין וקבוצת חברי הכנסת (פ/915/18).

---------------------------------
הוגשה ליו"ר הכנסת והסגנים
והונחה על שולחן הכנסת ביום
ב' בניסן התשע"ג – 13.3.13